‘આપણે ત્યાં હજુ કબડ્ડી માટીના મેદાનમાં અને ખુલ્લા પગે રમાય છે, જ્યારે રાષ્ટ્રીય- આંતરરાષ્ટ્રીય કક્ષાએ આ રમત ઇનડોર સ્ટેડિયમમાં મેટના તૈયાર કરાયેલા મેદાનમાં શૂઝ પહેરીને રમાય છે. જેને ધ્યાને લઈ આપણે પણ કબડ્ડીની રમતમાં ફેરફાર કરવાની જરૂર છે. જોકે રાજ્યમાં આવા મેદાનનો અભાવ છે. ગુજરાતના ખેલાડીઓને ઉચ્ચ કક્ષાએ કબડ્ડી રમવામાં મેદાનનો તફાવત નડે છે. શૂઝ પહેરીને તથા પહેર્યા વગર આ રમત રમવામાં ઘણો ફેર પડી જાય છે. શાળા કક્ષાએથી જ આ ફેરફાર કરવો જોઈએ. રાજ્ય સરકાર માત્ર સૂચનાઓ આપીને છૂટી જાય છે. બજેટ પણ ઓછું ફાળવે છે અને ઇન્ફ્રાસ્ટ્રક્ચરનો પણ અભાવ હોય છે. કબડ્ડીની રમત માટે વિવિધ કક્ષાએ કોચિંગ કેમ્પનું આયોજન થવું જોઈએ. ખેલાડીઓ અને કોચને અપાતા સરકારી ભથ્થાંમાં પણ વધારો થવો જોઈએ તેમ સુરતની ધારૂકાવાલા મહિલા આટ્ર્સ કોલેજના સ્પોટ્ર્સ શિક્ષક અમિતભાઈએ કહ્યું હતું.